Storitve čiščenja izložb in steklenih fasad na poslovnem objektu

Pojasnilo DURS, št. 4230-719/2011-2, 28. 2. 2011 
 
V zvezi z določitvijo stopnje DDV od storitev čiščenja izložb in steklenih fasad na poslovnem objektu pojasnjujemo:
 
Čiščenje notranjosti poslovne stavbe, ki vključuje tudi čiščenje notranjosti izložbe in izložbenega okna, je obdavčeno z DDV po splošni stopnji. 
 
Specializirano čiščenje oken (tudi steklene površine izložbe) je obdavčeno z DDV po nižji stopnji.
 
Storitev čiščenja steklenih fasad je obdavčeno z DDV po nižji stopnji, ne glede na to, ali gre za poslovno ali zasebno stavbo.
 
Prvi odstavek 41. člena Zakona o davku na dodano vrednost – ZDDV-1 (Uradni list RS, št. 10/10 – UPB2 in 85/10) določa, da se DDV obračunava in plačuje po splošni stopnji 20 % od davčne osnove in je enaka za dobavo blaga in storitev. Nadalje je v drugem odstavku istega člena tega zakona navedeno, da se ne glede na prvi odstavek tega člena, DDV obračunava in plačuje po nižji stopnji 8,5 % od davčne osnove za dobave blaga in storitev iz Priloge I, ki je priloga tega zakona in njegov sestavni del.
 
V 11 b točki Priloge I k ZDDV-1 je določeno, da se nižja stopnja DDV uporablja za čiščenje oken in čiščenje zasebnih gospodinjstev.
 
Na podlagi 54. b člena Pravilnika o izvajanju Zakona o davku na dodano vrednost – pravilnik (Uradni list RS, št. 141/06, 52/07, 120/07, 21/08, 123/08, 105/09, 27/10, 104/10 in 110/10) se med čiščenje oken in čiščenje zasebnih gospodinjstev iz točke (11b) Priloge I k ZDDV-1 uvršča čiščenje oken pod šifro standardne klasifikacije dejavnosti: N/81.220 in čiščenje pod šifro standardne klasifikacije dejavnosti: N/81.210, v delu, ki se nanaša na zasebna gospodinjstva.
 
V skladu s 146. členom ZDDV-1 se za razvrstitev dejavnosti uporablja standardna klasifikacija dejavnosti (v nadaljevanju: SKD 2008), za razlago katere je pristojen Statistični urad Republike Slovenije (v nadaljevanju: SURS). 
 
Po pojasnilu SURS se v razred 81.21 SKD 2008 uvršča čiščenje notranjosti poslovne stavbe, v katero je lahko vključeno tudi čiščenje oken in izložb, v razred 81.22 pa se uvršča specializirano čiščenje oken. 
 
Čiščenje notranjosti poslovne stavbe, ki vključuje tudi čiščenje notranjosti izložbe in izložbenega okna, je obdavčeno z DDV po splošni stopnji. 
 
Specializirano čiščenje oken (tudi steklene površine izložbe) je obdavčeno z DDV po nižji stopnji.
 
Storitev čiščenja steklenih fasad je obdavčeno z DDV po nižji stopnji, ne glede na to, ali gre za poslovno ali zasebno stavbo.
 
Opomba: 
Glejte tudi pojasnilo: Uporaba nižje stopnje DDV za čiščenje oken in čiščenje zasebnih gospodinjstev (4. 2. 2010)